अस्पताल में ढोल बजाने से मना किया, गार्डों को पीटा
चेरिटेबल अस्पताल में बुधवार को चार गार्डों के साथ मारपीट की घटना हो गई। अस्पताल परिसर स्थित साइकिल स्टैंड पर ढोल बजाने से रोकने पर बदमाशों ने गार्डों को पीट दिया। पुलिस ने बदमाशों के खिलाफ प्रकरण दर्ज किया है।
पुलिस ने बताया 39 वर्षीय रमेश पिता खामसिंह परमार निवासी कृष्ण विहार कॉलोनी, 23 वर्षीय शिवनारायण पिता जगदीश शर्मा निवासी देवास, 21 वर्षीय नंदलाल पिता शंकरलाल परमार निवासी शाजापुर और रामनिवास पिता प्रकाश चंद्र निवासी नागझिरी चेरिटेबल अस्पताल में गार्ड है। बुधवार दोपहर अस्पताल परिसर स्थित साइकिल स्टैंड पर कुछ युवक जन्मदिन मना रहे थे। उन्होंने ढोल बजाना शुरू कर दिया। इस पर गार्ड रमेश ने युवकों को मना किया और मरीजों को ढोल बजाने से परेशानी की बात की। लेकिन युवक नहीं माने और रमेश के साथ मारपीट कर दी।
गार्ड के साथ मारपीट होते देख साथी बचाव करने आए तो बदमाशों ने साथियों को भी पीट दिया। जीवाजीगंज पुलिस ने गार्डों के साथ मारपीट के आरोप में बिट्टू गोस्वामी, सौरभ और लाखन के खिलाफ प्रकरण दर्ज किया है। आरोपियों की तलाश की जा रही है।
hin_Deva hin_Deva hin_Deva hin_Deva